**Midtsesongevaluering 2020**

**Styret i Orkla Fellesforvaltning har hatt midtsesongevalueringsmøte den 9. juli. Gode fangster, færre fiskere og en god oppgang gjør at styret finner det sannsynlig at gytebestandsmålet for 2020 oppnås. Forventninger om en tilstrekkelig gytebestand ved sesongslutt gjør at styret ser ikke behov for å endre fiskereglene for resten av sesongen.**

Ved midtsesongevaluering av laksefisket gjøres en vurdering av hvor sannsynlig det er at man kommer til å nå gytebestandsmålet i inneværende sesong. Hvis det er sannsynlig at antall gytefisk blir for lavt skal vi iverksettes gitte tiltak som er avtalt på forhånd. I disse vurderingene bruker vi all tilgjengelig informasjon som finnes (overvåkingsnota, laksetelleren, fangstrapportene osv. )

Det helt spesielle med årets sesong er selvsagt Covid-19. For Orkla sin del har det medført færre fiskere i juni. Hvor mange er vanskelig å si, da det har kommet ganske mange ekstra nordmenn hit.

Flomstore elver i Trøndelag i sesongstarten gjorde det ekstra spesielt, da det var nesten bare de nedre delene av Orkla som var fiskbare. Det gjorde at vi fikk en stor tilstrømming den første uka av fiskere fra andre elver. Mer snø enn normalt gjør at vi har hatt god vannføring videre i sesongen.

Fangst av mellomlaks og storlaks ved merkenota i Mølnbukta ser ut til å være middels i forhold til de siste år og at innsiget kommer til normal tid. Gledelig er det at fangstene kan tyde på at det er noe mer av smålaks i år. Den kom noe tidligere enn den vanligvis gjør.

På grunn av stor elv i mye av juni fikk man ikke montert på lemmene på luke 1 på Bjørsetdammen før den siste uka i juni. Kameraene kom ut i mai, men man fikk ikke fininnstilt disse før den 25. juni pga av mye vann. Vannet flyttet også noen av kameraene og ett ble revet av kabelen. Derfor krever det en full manuell gjennomgang av opptakene fra juni før man har komplett oppgangstall. Oppgangen fra den 25. har så langt vært meget god og oppsummeringen fra SN er at det ser ut til å være en noe sein, men god oppgang av laks. De kommenterte også at det ser ut til å være bra med smålaks i år. Tall fra 25.6 - 4.7: 565 laks – 91 stor, 280 mellom og 194 små.

Fangstene har i juni (og så langt i juli) vært meget gode og spesielt gode med tanke på antall fiskere og de vanskelige fiskeforholdene i starten. I antall kilo er fangsten ett av de beste årene vi har opplevd og så langt ser det ut til at det er godt med alle størrelsesgrupper laks.

Innrapporteringen av fangst er nok noe dårligere i år enn de foregående år. Årsaken er todelt. Delvis skyldes dette at vi har hatt store problemer med appen. Mange har ikke klart å registrere seg eller sin fangst. Og dels skyldes nedgangen i rapportering at det er mange nye Orkla-fiskere i år. Mange år siden vi har opplevd så mange henvendelser og spørsmål fra fiskere. Trolig så har ikke alle fått med seg når og hvordan de skal rapportert fisk. Derfor ønsker styret at andelen innrapportert fisk settes til 95 % i evalueringsskjemaet fra Vitenskapelig råd for fiskeforvaltning.

Når fangsttallene fra årets juni settes inn i evalueringsskjemaet fra Vitenskapelig råd for fiskeforvaltning kan man forvente at gytebestandsmålet oppnås hvis sesongen er normal eller sein. Innsiget til Trondheimsfjorden ser ut til å være normal og oppgangen over Bjørsetdammen anslås til å være noe sein.

På bakgrunn av dette finner styret det sannsynlig at gytebestandsmålet oppnås i 2020 og dermed blir det ingen endringer i fiskeregler for resten av sesongen.